بسم اﷲ الرحمان الرحيم

Кириш

Инсониятни ўзининг сўзи - "Қуръони Карим" билан улуғлаган ва Қуръон тиловатини ибодат қилиб қўйган Аллоҳ таолога беҳисоб ҳамду санолар бўлсин. Бу сўзни инсонларга Аллоҳ қандай туширган бўлса, шундай таълим берган пайғамбаримиз Муҳаммад (соллаллоҳу алайҳи ва саллам)га доимо Аллоҳнинг салотию саломи бўлсин. Ушбу омонат бутун ер юзига етишида жон фидо қилган Росулуллоҳ (соллаллоҳу алайҳи ва саллам)нинг аҳли оилалари ва саҳобаларига Парвардигорнинг ризоси етсин. Ҳар бир мусулмон киши Парвардигори туширган ушбу китобни ўрганиши ва унга амал қилиши лозим. Шариатимизда ҳар бир амални тугал бажаришнинг қонун-қоидалари ва шартлари бўлганидек, Қуръони Каримни тугал тиловат қилиш ва тиловатига бериладиган савобларига эришиш учун ҳам баъзи қоидалар бор. Бу қоидаларни “Тажвид илми” ўргатади. Сиз азизларга ушбу китобни тақдим этарканмиз, мақсадимиз солиҳ салафларимизнинг Қуръони Карим йўлида қилган ҳизматлари давом этишида озгина бўлсада ҳисса қўшиш ва одамлар Қуръони Каримни тўғри ўқий олиш шарафига эриршишларига кўмаклашишдир. Аллоҳ таоло ушбу камтарона ишимизни холис ўзининг ризоси йўлида бўлишини насиб этсин ва мусулмонларга фойдали қилсин. Барчаларимизга Аллоҳнинг ёрдами ва раҳмати бўлсин.