Сакта

Сакта деб икки сўз орасидан нафас олмасдан, икки ҳаракат миқдорича давом этиш нияти билан тўхташга айтилади. Қуръони Каримда тўртта жойда – Каҳф, Ёсин, Қиёмат ва Мутаффифин сураларида сакта қилиш бўйича бир тўхтамга келишган.

1. Каҳф сурасидаги عِوَجًا- قَيِّما сўзлари орасида сакта қилинади.
   Яъни, عِوَجًا ни قَيِّما га ихфо қилмасдан, сакта қилиб ўқилади.
2. Ёсин сурасидаги مِنْ مَرْقَدِنَا- هَذَا сўзлари орасида сакта қилинади.
3. Қиёмат сурасидаги مَنْ- رَاق сўзлари орасида сакта қилинади.
   Яъни, مَنْ ни رَاق га идғом қилмасдан, сакта қилиб ўқилади.
4. Мутаффифин сурасидаги بَلْ- رَان сўзлари орасида сакта қилиб ўқилади.
   Яъни, بَلْ ни رَان га идғом қилмасдан, сакта қилиб ўқилади.

Икки ўринда сакта қилиш ҳақида ҳар хиллик (ихтилоф) бор

1. Ал-Ҳаққо сурасида مَالِيَه лафзининг ﻪ сида уч хил ўқиш жоиз:
   1. ﻪ ни билдириб сакта қилиш.
   2. مَالِيَه лафзидан кейинги هَلَكَ лафзидаги ﻪ га идғом қилиш.
   3. مَالِيَه лафзида тўхташ.
2. Анфол билан Тавба сурасининг орасида уч хил ўқиш жоиз:
   1. إِنَّ ٱﷲَ بِكُلِّ شَيْءٍ عَلِيم деб сакта қилиб, сўнг بَرَاۤءَةٌ مِنَ ٱﷲِ وَرَسُولِه ни ўқиш;
   2. икки сура орасида тўхтамасдан қўшиб ўқиш;
   3. икки сура орасида тўхтаб ўқиш.

Эслатма

Каҳф сурасидаги عِوَجًا сўзи оятнинг охири ва Ёсин сурасидаги مَرْقَدِنَا сўзи кофирлар сўзининг охири бўлгани учун сакта қилмасдан тўхтаса бўлади. Қолган икки ўрин (Қиёмат ва Мутоффифин сураларида) оятнинг ўртасида бўлгани учун сакта қилиш вожиб.