Сукунли мим қоидаси

Мим ҳаракатсиз бўлса, сукунли мим дейилади.
Сукунли “мим” учта мад ҳарфларидан бошқа барча ҳарфлардан олдин келади. Учта мад ҳарфларидан олдин келмаслиги икки сукун кетма-кет бўлиб қолмаслиги учундир.
Сукунли “мим” ҳижо ҳарфларига йўлиққанида учта қоида бор:

1. Шафавий идғом (лабланган идғом).
2. Шафавий ихфо (лабланган ихфо).
3. Шафавий изҳор (лабланган изҳор).

“Мим” ҳарфи лабдан талаффуз этилганидан “шафавий” деб номланади.

Шафавий идғом

Сукунли “мим” ҳаракатли “мим”га йўлиққанида аввалги “мим”ни кейинги “мим”га киргизиб ғунна билан талаффуз қилиш “идғом шафавий”дир.
Мисол:

№ | Ёзилиши | Ўқилиши
1 | جَـاءَكُمْ مِّنَ الْحَـقّ | جَـاءَكُمِّنَ الْحَـقّ
2 | وَ مَا بِكُـم مِّـن | وَ مَا بِكُمِّـن
3 | مَا هُم مِِّنكُـم | مَا هُمِِّنكُـم

Шафавий ихфо

Сукунли “мим” “ба” ҳарфига йўлиққанида “мим”ни беркитиб, ғунна билан талаффуз қилиш “шафавий ихфо” дейилади.

Изоҳ

Иқлобда ва шафавий ихфода “мим”ни беркитиб талаффуз қилиш учун икки лаб бир-бирига кучсиз бирлаштирилади, чунки “ба” ва “мим” ҳарфлари икки лабни бир-бирига кучли бирлаштириб талаффуз этилади.
Мисол:

إلَيْهِـم بِـالْمَوَدَّة ‘ وَ أَنِ احْكُـم بَيْنَهُـم

Шафавий изҳор

Сукунли “мим”, “мим” ва “ба” ҳарфларидан бошқа ҳарфларга йўлиққанида “мим”ни билдириб ўқиш “шафавий изҳор” дейилади. Шафавий изҳор бир ёки икки сўзда бўлади.
Мисол:

بِـأَمْوَالِكُم ‘ يَمْتَـرُون ‘ وَ لَكُـمْ نِصْف ‘ أَمْ حَسِـبْتُم